Преузето са <https://pravno-informacioni-sistem.rs>

Службени гласник РС 42/2025, Датум: 16.5.2025.

**2452**

На основу члана 20. став 3. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15, 101/16, 35/23, 92/23 и 94/24),

Министар пољопривреде, шумарства и водопривреде доноси

**ПРАВИЛНИК**

**о изменама Правилника о условима и начину остваривања права на подстицаје у сточарству за квалитетна приплодна грла**

Члан 1.

У Правилнику о условима и начину остваривања права на подстицаје у сточарству за квалитетна приплодна грла („Службени гласник РС”, бр. 29/23, 32/23, 21/24, 26/24, 32/24 и 97/24), у члану 2. став 1. уводна реченица мења се и гласи:

„Право на подстицаје у сточарству за квалитетна приплодна грла остварује правно лице, предузетник и физичко лице – носилац комерцијалног породичног пољопривредног газдинства, које испуњава услове прописане законом којим се уређују подстицаји у пољопривреди и руралном развоју и које је у Регистру пољопривредних газдинстава (у даљем тексту: Регистар) извршило обнову регистрације за текућу годину, пре подношења захтева за остваривање права на подстицаје, осим ако је ново комерцијално породично пољопривредно газдинство, односно пољопривредно газдинство први пут уписано у Регистар у текућој години у којој се подноси захтев за остваривање права на подстицаје, и то за:ˮ.

Члан 2.

У члану 3. став 4. мења се и гласи:

„Захтев из става 3. овог члана подноси се посебно за квалитетно приплодно грло које је:

1) први пут укључено у производњу у периоду од 1. марта до 31. децембра претходне календарске године;

2) у производњи на пољопривредном газдинству у периоду од 1. јануара до 31. марта текуће календарске године.ˮ.

Члан 3.

Члан 8. мења се и гласи:

„Члан 8.

Ради извршавања послова из своје надлежности, Управа преузима податке неопходне за остваривање права на подстицаје у сточарству за квалитетна приплодна грла из регистара и евиденција у електронском облику које су установљене законом, односно другим прописом, без додатне провере, осим података које је орган који води регистар и електронску евиденцију означио као податкe који су у статусу провере.

Управа врши увид и преузимање података преко сервисне магистрале органа или другог прихваћеног електронског решења, коришћењем јединствених шифарника и идентификатора о грлима и о подносиоцу захтева.

Подаци се користе искључиво у сврху вођења управног поступка у складу са прописима којима се уређује електронска управа и којима се уређују подстицаји у пољопривреди.

Овлашћени орган, односно лице које је извршило увид и контролу дигитализује и потврђује истоветност са оригиналом сачињеним у папирном облику чува изворни документ у папирном облику у складу са законом.ˮ.

Члан 4.

Захтеви за остваривање права на подстицаје у сточарству за квалитетна приплодна грла поднети до дана ступања на снагу овог правилника решаваће се у складу са прописом који је био на снази у време њиховог подношења.

Члан 5.

Овај правилник ступа на снагу наредног дана од дана објављивања у „Службеном гласнику Републике Србије”.

Број 002165709 2025 14840 007 001 012 001

У Београду, 15. маја 2025. године

Министар,

проф. др **Драган Гламочић,** с.р.